
Asitus 600 mg milteliai geriamajam tirpalui
acetilcisteinas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 4–5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Asitus kam jis vartojamas
2.	Kas žinotina prieš vartojant Asitus
3.	Kaip vartoti Asitus
4.	Galimas šalutinis poveikis
5.	Kaip laikyti Asitus
6.	Pakuotės turinys ir kita informacija


1.	Kas yra Asitus kam jis vartojamas

Asitus sudėtyje yra veikliosios medžiagos acetilcisteino. Jis skystina klampias gleives kvėpavimo takuose, todėl palengvėja atsikosėjimas ir kvėpavimas.

Asitus vartojamas kvėpavimo takų gleivėms skystinti sergant ūminėmis ar lėtinėmis bronchų bei plaučių ligomis.
Vaistas skirtas 14 metų ir vyresniems paaugliams bei suaugusiems žmonėms.

Jeigu per 4–5 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Asitus

Asitus vartoti draudžiama:
•	jeigu yra alergija acetilcisteinui arba bet kuriai pagalbinei šio vaisto medžiagai (jos išvardytos 6 skyriuje);
•	jei yra sunkus astmos paūmėjimas;
•	jei sergate skrandžio ar dvylikapirštės žarnos opalige;
•	jei pacientas yra vaikas arba jaunesnis kaip 14 metų paauglys.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Asitus, jeigu yra:
•	bronchų astma;
•	opų skrandyje ar žarnose;
•	histamino netoleravimas – reikia vengti ilgesnio gydymo, kadangi acetilcisteinas daro įtaką histamino apykaitai ir gali sukelti netoleravimo požymius (galvos skausmą, nosies varvėjimą, niežėjimą).

Jei pasireiškia bet koks odos, burnos ar lyties organų srities paraudimas ar atsiranda pūslių arba jei atsiranda bet kokių kitokių odos ir gleivinės pokyčių, būtina nutraukti šio vaisto vartojimą ir kreiptis į gydytoją. Tokie simptomai gali rodyti sunkius odos sutrikimus, pvz., Stivenso-Džonsono ar Lajelio sindromą, kurių (nors ir retai) yra buvę pavartojus acetilcisteino.

Vaikams ir paaugliams
Šis vaistas netinka jaunesniems negu 14 metų vaikams ir paaugliams, kadangi jų sudėtyje yra per didelis veikliosios medžiagos kiekis.

Kiti vaistai ir Asitus
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

•	Antibiotikai (tetraciklinas, cefalosporinas, penicilinas)
Vartojant kartu su acetilcisteinu šių antibiotikų poveikis gali susilpnėti. Tarp šių vaistų vartojimo turi būti ne mažesnė kaip 2 val. pertrauka.
•	Atsikosėjimą lengvinantys vaistai
Jei tokių vaistų vartojama kartu su acetilcisteinu, didėja sekreto susikaupimo kvėpavimo takuose rizika, nes slopinamas kosulys bei acetilcisteino suskystintų išskyrų iškosėjimas.
•	Aktyvintoji anglis
Aktyvintoji anglis gali mažinti acetilcisteino poveikį.
•	Glicerolio trinitratas (nitroglicerinas)
Acetilcisteinas gali sustiprinti nitroglicerino poveikį. Šis vaistas vartojamas kraujagyslėms plėsti. Gydytojas Jus stebės dėl kraujospūdžio sumažėjimo, kuris gali būti sunkus ir gali būti nustatytas pagal galvos skausmą.

Laboratoriniai tyrimai
Pasakykite savo gydytojui, jog vartojate Asitus, jeigu Jus reikia ištirti dėl kai kurių medžiagų, kadangi vaistas gali paveikti jų nustatymą:
-	salicilatų: vaistų vartojamų skausmui, uždegimui ir reumatui gydyti;
-	ketoninių kūnų šlapime.

Asitus vartojimas su maistu, gėrimais
Acetilcisteino poveikį stiprina gausus skysčių vartojimas. Šį vaistą reikia vartoti po valgio.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Įvertinus naudos Jums ir rizikos kūdikiui santykį Jūsų gydytojas patars, ar vartoti šio vaisto nėštumo metu.

Gydytojas nuspręs, ar gydymo acetilcisteinu metu turite nutraukti maitinimą krūtimi.

Vairavimas ir mechanizmų valdymas
Asitus gebėjimo vairuoti ir valdyti mechanizmus neveikia arba veikia nereikšmingai.

Asitus sudėtyje yra sacharozės ir natrio
Kiekviename šio vaisto paketėlyje yra 2,6 g sacharozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto paketėlyje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Asitus

Visada vartokite šį vaistą tiksliai kaip nurodyta šiame lapelyje arba kaip nurodė Jūsų gydytojas arba vaistininkas. Jeigu abejojate, kreipkitės į gydytoją arba vaistininką.

Jeigu gydytojo nepaskirta kitaip, rekomenduojamas toliau nurodytas dozavimas. Suaugusiems žmonės ir vyresniems kaip 14 metų paaugliams reikia išgerti 1 paketėlį (600 mg acetilcisteino) kartą per parą.

Vartojimo trukmė individuali. Savo nuožiūra vaisto vartoti galima ne ilgiau kaip 4-5 dienas.

Jeigu Jūsų simptomai sunkėja arba po 4-5 parų gydymo būklė nepagerėja, turite nedelsiant kreiptis į gydytoją.

Vartojimo metodas
Vieno paketėlio turinį reikia ištirpinti stiklinėje šilto ar kambario temperatūros vandens, išmaišyti, kad geriamasis tirpalas būtų skaidrus ar opalinis. Paruoštą geriamąjį tirpalą reikia suvartoti tuojau pat po paruošimo. Vaisto reikia vartoti po valgio.

Ką daryti pavartojus per didelę Asitus dozę
Perdozavimo atveju gali pasireikšti pykinimas, vėmimas, viduriavimas. Iki šiol nebuvo pastebėta acetilcisteino perdozavimo atvejų. Vis dėlto įtarus, jog Asitus perdozuota, prašom informuoti savo gydytoją.

Pamiršus pavartoti Asitus
Negalima vartoti dvigubos dozės norint kompensuoti praleistą dozę. Tiesiog vartokite kitą savo dozę įprastu laiku.

Nustojus vartoti Asitus
Nenutraukite Asitus vartojimo prieš tai nepasikonsultavę su gydytoju, kadangi tai gali sumažinti gydymo sėkmę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Pranešta apie sunkių odos reakcijų, susijusių su odos, burnos, akių ir lyties organų srities pūslių atsiradimu, atvejus acetilcisteino vartojimo laikotarpiu. Nedelsdami kreipkitės į gydytoją, jei pastebėsite odos sutrikimų ar išbėrimą kartu su pūslėmis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
alerginės reakcijos (įskaitant sunkias alergines reakcijas, kurios sukelia veido ir gerklės patinimą), galvos skausmas, spengimas ausyse, padažnėjęs širdies plakimas, burnos gleivinės uždegimas, pilvo skausmas, viduriavimas, vėmimas, rėmuo ir pykinimas, dilgėlinė, išbėrimas, niežėjimas, karščiavimas, kraujospūdžio sumažėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
kvėpavimo pasunkėjimas ar švokštimas, virškinimo sutrikimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
sunki alerginė reakcija (pasireiškianti sutrikusiu kvėpavimu, svaiguliu), kraujavimas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus
duomenis):
veido edema (patinimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Asitus

Šį vaistą laikykite vaikams nepastebimoje ir nepasiekiamoje vietoje.

Paruoštą geriamąjį tirpalą reikia suvartoti tuojau pat po paruošimo. Šio vaisto laikymui specialių temperatūros sąlygų nereikalaujama. Laikyti gamintojo pakuotėje, kad vaistas būtų apsaugotas nuo šviesos.

Ant dėžutės ir paketėlio po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Asitus sudėtis
-	Veiklioji medžiaga yra acetilcisteinas. Kiekviename paketėlyje yra 600 mg acetilcisteino.
-	Pagalbinės medžiagos yra suspaudžiama sacharozė, askorbo rūgštis, betadeksas, sacharino natrio druska, bevandenis koloidinis silicio dioksidas, citrinų kvapo aromatinė medžiaga (nerilo acetatas, decilo acetatas, linalolis, geranilo acetatas, citralis, citrinų eterinis aliejus, apelsinų eterinis aliejus, kukurūzų maltodekstrinas, silicio dioksidas) ir apelsinų kvapo aromatinė medžiaga (citralis, etilo butiratas, benzilo alkoholis, linalolis, apelsinų eterinis aliejus, kukurūzų maltodekstrinas, butilhidroksianizolas).

Asitus išvaizda ir kiekis pakuotėje
Asitus 600 mg milteliai geriamajam tirpalui yra balti arba beveik balti, citrinų aromato milteliai.

Asitus tiekiamas supakuotas į polietileno - aliuminio – popieriaus paketėlius. Kiekviename paketėlyje yra 3,8 g miltelių.
Kartono dėžutėje yra 10 paketėlių.

Registruotojas ir gamintojas
Registruotojas
SIA Ingen Pharma
Kārļa Ulmaņa gatve 119, Mārupe
LV-2167, Rīga
Latvija

Gamintojas
Chemax Pharma Ltd
8А, Goritsa Str.
1618 Sofia
Bulgarija

Jeigu apie šį vaistą norite sužinoti daugiau, kreipkitės į registruotoją.


Šis pakuotės lapelis paskutinį kartą peržiūrėtas 2022-05-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt

